Tiberian Sun: Firestorm

GDI

Find Kodiak
A cél az Ionviharban szerencsétlenül járt Kodiak gép felkutatása. Pakoljuk be a mérnököket az APC-be, majd induljunk el délnyugati irányba. A mutánsvárosban a NOD katonák és a helyi lakosság egymással küzd, segítsünk be a szövetségeseinknek. Folytassuk az utunkat délre, majd a képernyő alján forduljunk keletre. Néhány NOD rakétás megpróbál az utunkba kerülni, de nincs esélyük. Vigyázzunk a gomba alakú tibériumszörnyekre, azonnal ránk támadnak. Kis idő múlva forduljunk északkeletre, ott találjuk a roncsot. Küldjük be a mérnököket, s vigyük a közelbe a teherautót. Kis idő múlva megkapjuk a szállítmányt, amelyet el kell vinnünk az evakuálási pontra. Visszafelé nem mehetünk, hiszen időközben a NOD bázis oda települt. A folyó és a sziklapárkány között viszont elférünk. Küldjük előre a Titánokat. Erre azért van szükség, mivel megjelenik egy cyborg két flame tank kíséretében. A leszállópályán a mentőegység már vár minket, guruljunk oda a teherautóval. 

Rescue civilians and protect the factories
A mutáns szörnyek hihetetlen mértékben elszaporodtak a körzetben. A kis GDI bázisnak kell megvédelmeznie a civileket. Koncentráljunk a Titánokra, velük az ellenséges lények nem tudnak mit kezdeni. Készítsünk hármas csoportokat, majd szisztematikusan fésüljük át a térképet. Ügyeljünk arra, hogy a bázison mindig maradjon két-három Titán, hiszen a szörnyek még azokat is megtámadják. A térképen két egészséggömböt is találunk, ez felgyógyítja az összes egységünket. Nem muszáj kísérgetnünk a civileket, maguktól is eltalálnak a szállítógépekhez, amint a szörnyek által okozott fenyegetés megszűnt. Az utolsó adag polgár mentésekor rengeteg szörny jelenik meg, érdemes előtte visszavinni az óriásrobotokat a bázisra. A küldetésnek akkor van vége, amikor a GDI erősítés megérkezik.

Neutralize Riot Leaders
A mutáns lakosság fellázadt, s a GDI biztonsági erőknek kell semlegesíteniük a lázadás négy vezetőjét. A különleges egységek gumilövedékkel oszlatják a tömeget, a járművek elektromágneses hullámokkal bénítják meg a mutáns járműveket. Igyekeznünk kell, mivel nincs sok időnk, előbb utóbb mindenki megőrül. A bénító gépeket helyezzük el a bázis körül, de ne legyenek egymás hatósugarában. Amint a közelbe ér valaki, klikkeljünk kétszer a gépre, mire az elektromos hullámokat bocsát ki magából. Nem kell aggódni, idővel újratöltődik, s akkor ismét használhatjuk. Tegyük egy csoportba a biztonsági erőket, majd kutassuk fel a négy vezetőt. Egy található a délnyugati sarokban, egy a bázis alatt a házak között, kettő pedig keleten. Amint leterítettük mind a négyet, a küldetés véget ér.

In the Box
A terület nyüzsög a NOD egységektől, s ráadásul két hídon keresztül utánpótlást is kapnak. Első feladatunk ezek lerombolása. Telepítsük le a bázisunkat, s ne feledjük el lebetonozni az alapterületet, a NOD előszeretettel használja a föld alatt felbukkanó egységeit. A legtöbb ellenfél észak felől érkezik, állítsunk fel négy géppuskafészket. Építsük fel a gyárunkat, majd öt Titánnal sürgősen menjünk el az északkeleti hídhoz, amelyet néhány rakétás s egy cyborg kommandó védelmez. A nyugati hidat sajnos nem lehet ilyen könnyedén elintézni, mivel azt jobban őrzik. Gondoskodjunk a megfelelő anyagi háttérről: két finomító három betakarítóval már megteszi. A középen található Hand of NOD-ot érdemes elfoglalni. Az EMP ágyú nagyon hasznos egység: a hatósugara igen nagy, még a lézertornyokat is harcképtelenné teszi egy ideig. Foglaljuk el az ellenséges laktanyát, majd építsünk mellé egy másik EMP ágyút. Gyártsunk 10 Titánt, majd induljunk el a nyugati híd felé. Törjük meg az ellenállást, majd romboljuk le a hidat (CTRL + lövés a híd közepére). Foglaljuk el a NOD radarállomást (ezután látjuk már az egész térképet), majd robbantsuk fel a finomítóját. Már csak a központi bázis van hátra. A tíz Titán és az EMP ágyú együttes használata gyorsan megtöri az ellenállást. Vigyünk egy mérnököt Cabal főhadiszállására, így teljesítjük a küldetést.

Dogma Day Afternoon
Három templomot kell átkutatnunk a Tacitus második darabjáért. Gondolom, azt mondanom sem kell, hogy a harmadikban lesz elrejtve. Négy egységet kapunk (régész, orvos, ghost stalker, s az új Juggernaut). Küldjük előre a harcost, s tisztítsuk meg a terepet a többiek elől. Az első templomig gond nélkül eljuthatunk, csekély ellenállásba ütközünk. Mindenkit meg kell ölnünk a pályán, ne kíméljük a szektatagokat. Az utunkba kerülő teherautókat lőjük szét, gyógyító csomagokat rejtenek. A második templomot már meglehetősen jól őrzik. Rendeljük a kék tibériummező szélére tüzérséget, majd lőjünk bele a mezőbe. Köztudott, hogy a kék roppant veszedelmes, a másodlagos robbanások gyorsan elintézi a szektásokat. A megmaradt tibériumszörnyeket intézzük el a ghost stalkerrel. A harmadik templomot vörös tibériummező választja el tőlünk. A gyalogság gond nélkül át tud rajta kelni, de a Juggernaut megsülne útközben. Célozzuk be a közepét, majd nyissunk tüzet. Közben a ghost stalkert és az orvost vigyük el a harmadik templomig, majd tisztítsuk meg a terepet. Vigyázzunk nagyon, mert itt már szürke ruhás őrök is feltűnnek, ezek legalább olyan erősek, mint a mi mutánsunk. Ajánlatos harc közben gyógyítani. Irtsunk ki mindenkit a környéken, majd hozzuk át az óriásrobotot. A régész a harmadik templomban megtalálja a Tacitust, az evakuálási pontig sima az út. Amennyiben a Juggernaut megmaradt, őt is ki kell menekíteni. Rohanjunk át vele a felső tibériummezőn, s máris kész a küldetés.

Escape from Cabal
Cabal elárulta a GDI-t, s most el akarja pusztítani az egész emberiséget. Először is meg kell mentenünk a cyborgok markából a csinos doktornőt. Ne álljunk le harcolni, meneküljünk délre, ahol az elhagyatott GDI bázis található. Vigyük a doktornőt a leszállópályához, a többiekkel harcoljunk. Az egy szem Titánt vonjuk hátra, mivel hamarosan három flame tank bukkan elő a föld alól. A csata megnyerésével nyertünk egy kis időt, használjuk ki okosan. Telepítsük le a központi bázist a leszállópályán, majd építsünk gyárat. Gyártsunk le gyorsan két harvesztert, majd a bejárathoz rakjunk rakétatornyot az üres pilonra. Ekkor érkezik meg a második hullám, két rakétatorony azonban képes megvédeni a bázist. Javítsuk őket szorgosan harc közben. Amennyiben tick tankok támadnának, használjunk bátran gyalogosokat, ellenük nincs sok esélyük. Erősödjünk meg, majd betonozzuk le az egész bázist. Telepítsünk mozgó radart a bázis bejáratához: nemcsak a föld alatt lopakodó NOD-okat, hanem a láthatatlan csapatokat is megmutatja. Építsünk öt leszállópályát, majd töltsük meg öt bombázóval. Gyártsunk le 10 Titánt, s két Juggernaut fedezete mellett húzódjunk előre. A légierő megjelenésével támadásba is lendülünk. A vörös NOD-ok szövetségesek, ne támadjuk meg őket. Repüljünk a bázisuk felé, s bombázzuk le a tőlük keletre gyülekező cyborgokat. Vigyünk be a bázisukba egy gyalogost, erre eladják az egész bázisukat, s fejvesztett menekülésbe kezdenek. Legalább nem lesznek anyagi gondjaink. A bombázókkal szisztematikusan szedjük le a légvédelmi ütegeket, majd ezután kezdjük meg a bázis lerombolását. Figyeljünk a lézertornyokra, nem menjünk közel a Titánokkal. A Juggernautok messziről támadhatnak, lőjük szét az energiagenerátorokat, majd semmisítsük meg Cabal központi épületét. 

The Cyborgs are Coming
Cabal online került, s veszélyt jelent a terület lakosságára. Három város polgárait kell figyelmeztetnünk. A GDI bázist ne háborgassuk, nem tudjuk megmenteni a foglyul ejtett katonákat. Szaladjunk délre, majd várjuk meg, amíg a mutáns harcosok előjönnek a házakból, folytassuk az utunkat, de ne vigyük magunkkal a katonákat, inkább támadjuk meg a bázist őrző tick tankokat. Keressük fel a maradék két várost, s ne hagyjuk parlagon a pénzt rejtő csomagokat. Az időközben hozzánk csapódó harvesztert és katonákat irányítsuk vissza a keleti bázisra, majd támadjuk meg a Reapereket is. Osszuk két csoportba a gyalogosokat, majd két oldalról támadjunk. Amint átértünk a hídon, az erősítés megérkezik az északi városba. Helyezzük el a központi épületet, majd kezdjünk el rakétatornyokat telepíteni. Mindenféleképpen védjük meg a keleti bázist, négy-öt torony elegendő. Kezdjük el a Titánok gyártását, s telepítsünk egy második finomítót is. Amint megerősödtünk kissé, indítsuk meg a támadást a déli bázis ellen. Állítsunk hadrendbe két Juggernautot, ők lesznek a felelősek a lézertornyok lerombolásáért. A fedezetet 10 Titánnak kell biztosítani, s az sem árt, ha kéznél van egy APC tele mérnökkel. A bázist generátorok rejtik el a kíváncsi szemek elől, először ezeket lőjük ki. Foglaljuk el a központi épületet és a gyárat, majd szisztematikusan romboljunk le mindent. A gyárban építsünk néhány javítórobotot, s pofozzuk helyre a titánokat. A légierőt elfelejthetjük ezen a pályán, mivel rengeteg légvédelmi üteg áll készenlétben. A második NOD bázis a délnyugati sarokban található, bár előbb a cyborg kórházat kell megsemmisítenünk. Megfelelő anyagi háttér esetén az északi bázisra is telepíthetünk gyárat, s így a Titán utánpótlás innen is jöhet. Lőjük szét a kórházat, majd a két Juggernauttal támadjuk meg a déli bázist. Koncentráljunk a lézertornyokra, ezek javítása és újjáépítése rengeteg pénzbe kerül. Amint az ellenfél pénze elfogyott, indítsuk meg a végső nagy rohamot, s söpörjük le Cabalt a térképről. Amennyiben a küldetés nem érne véget, valahol elnéztünk egy föld alatti egységet. 

Factory Recall
Nagyon egyszerű küldetés. A vírussal megfertőzött GDI cyborgot kell bejuttatnunk Cabal kommunikációs központjába. Menjünk át a híd alatt, majd a hegyet megkerülve támadjuk meg a központot. Csekély ellenállás mellett romboljunk le mindent, majd a cyborgot vigyük be a kommunikációs épületek közé. Miután a bázis felrobbant, takarítsuk el a maradékot, majd építsük ki a bázisunkat. Az elülső bejárathoz három, a hátsóhoz két rakétatornyot rakjunk. Betonozzuk le a völgy alját, majd három betakarítóval kezdjük el a pénzgyűjtést. Ezen a pályán a bombázók a leghatékonyabbak. Derítsük fel a környéket, de ne kezdjünk harcolni. Gyártsunk le öt Titánt, majd vonuljunk el nyugati irányba a sziklafalig. Ott táborozzunk le, majd állítsunk fel két Juggernautot. Építsük ki a légiflottánkat, mely álljon hat, kétszer hármas csoportba beosztott bombázóból. Repüljünk be a nyugatra található bázis fölé, nézzük meg, hol vannak rakétatornyok. A Juggernautok lépjenek akcióba. Először a légvédelmi ütegeket vegyük célba, majd jöhetnek a drága épületek. Tíz perc alatt ki lehet forgatni a gépet a vagyonából. A légvédelmi ütegek kivégzése után jöhetnek a finomítók, ezzel meg is pecsételtük a bázis sorsát. Ezután már csak a takarítás maradt hátra, amit tíz Titán játszva elintéz. Nyugaton energiatermelőkkel körbevett generátor rejtőzködik. Ezt úgy vehetjük észre, ha egy jump jet infantryval fölé repülünk.

Core of the Problem
Ez az utolsó GDI küldetés. A feladat roppant egyszerű, meg kell semmisíteni Cabal főhadiszállását. A bázis felkutatásához el kell foglalnunk három kommunikációs épületet. Amint megérkezünk a pályára, szembekerülünk egy cyborg kommandóssal. Küldjük előre a bénító tankot, majd semmisítsük meg a cyborgokat. A két hídfő túloldalát NOD ágyúk védik, mindenféleképpen meg kell őket semmisítenünk. Keljünk át a jobb oldali hídon, majd építsük fel itt a bázisunkat. A jobb alsó sarokban elegendő tibérium található. Nem árt igyekezni a bázisépítéssel, mivel a NOD rakétazápor hamarosan megindul. Állítsunk fel rakétatornyokat, s ne feledkezzünk meg a légvédelemről sem. Állítsunk üzembe két finomítót, s legalább négy harvesztert. Koncentráljunk a légierőre, ezen a pályán ők lesznek a nyerők. Verjük vissza a NOD próbálkozásokat, de közben képezzünk ki öt mérnököt, s gyártsunk egy APC-t. Derítsük fel a terepet északnyugaton, s hamarosan megtaláljuk a NOD erők három finomítóját és a teli silókat. Koncentráljunk a bázisra. A bombázókkal semmisítsük meg a védelmet, majd gyorsan foglaljuk el az épületeket. Azonnal adjuk el őket, most még nem tudjuk megvédelmezni a bázist. A következő lépés legyen a rakéta-hídfőállás semlegesítése, amely keletre található, s meglehetősen jól védik. Fejlesszük ki az ionágyút, majd módszeresen romboljuk le a Sam állásokat. A bombázókkal nagyon vigyázzunk, nehogy leromboljuk a kommunikációs épületet. Pakoljunk tele egy APC-t gránátosokkal és mérnökökkel, majd foglaljuk el a rakétasilókat. Innentől fogva már csak a rendcsinálás maradt hátra. A fő bázis a rakétáktól északra található. Az elfoglalt bázistól nyugatra található NOD radar köré ki tudjuk építeni az előretolt bázisunkat. Ügyeljünk arra, hogy legyen elegendő Sam ütegünk, mivel az ellenséges légiflotta időnként megjelenik. Gyártsunk le tíz Titánt, majd rohamozzuk meg a fő bázist. A lézertornyokat bombázzuk le, majd törjük meg az ellenállást. Miután elfoglaltuk a második épületet, derítsük fel a folyón túli, északi részt. Sok a Sam üteg, ezért először vessük be az ionágyút és a rakétákat. A carryall vigye a mérnökökkel és gránátosokkal megrakott APC-t az utolsó épület mellé, majd törjük át a falat. Most még ne foglaljuk el. Fejlesszük fel a légierőnket 10 bombázóra, majd várjuk meg, míg az ionágyú és a rakéta feltöltődik. Foglaljuk el az utolsó épületet, s ne ijedjünk meg, amikor az óriásrobot megindul felénk. Ne álljunk le vele kötözködni, egyetlen lövéssel képes végezni bárkivel. Indítsuk el a bombázókat Cabal főépülete ellen, s amikor félúton járnak, lőjük ki a rakétát, és használjuk az ionágyút. A maradékot nyugodtan rábízhatjuk a bombázókra.

NOD

Operation Reboot
Cabal központi egységének három darabját kell megszereznünk. Menjünk végig a térkép déli szélén, majd öljük meg a cyborgokkal a tibériumszörnyet. Foglaljuk el az APC-t, majd pakoljuk be a mérnököket és a cyborgokat. Szálljunk partra a templom közelében, majd intézzük el a GDI katonákat. Foglaljuk el a templomot, ott volt az első részegység. Menjünk északra, majd szedjük fel a raktár melletti ládát (használjuk az egyik cyborgot, így elit lesz a besorolása). A harmadik csomag északon várja az elszállítást, de előtte tisztítsuk meg a terepet, s robbantsuk fel a nyugati kaput. Kapjuk fel a harmadik csomagot, majd robogjunk vissza a kiindulási pontra.

Seed of Destruction
A legfontosabb a láthatatlanság. Ne mutatkozzunk a GDI erők előtt, maradjunk mindig a háttérben. Javítsuk meg a hidat, majd a Toxic Soldierrel fertőzzük meg a civil lakosságot. Várjuk meg, míg a szörnyetegek végeznek a GDI katonákkal, majd vonuljunk be a következő faluba. Ott ismételjük meg a fertőzést, majd várjunk ismét. Ehhez a küldetéshez elegendő egy mérnök és egy Toxic Soldier. Kis idő elteltével a szörnyek szétrombolják a GDI bázist.

Tratos’ Final Act
Első lépésként be kell juttatnunk a kémdroidot a bázisra. Öljük meg az utat őrző katonákat, s a bázis bejáratánál álló mutánst. Telepítsünk az útra egy Limpet Droidot, majd várjunk, amíg az újabb teherautó megérkezik. Foglaljuk el az erőművet és a kiképzőbázist. Lőjük szét a tornyokat, majd képezzünk ki néhány gránátost, aki megvédi az épületeinket. Küldjünk néhány mérnököt a teherautó által felfedezett területre, foglaljuk el, majd adjuk el az épületeket. A bázis területén még két teherautó mozog, ezekre is poloskát kell szerelnünk. Romboljuk le a kerítést, majd a lyukon keresztül csempésszünk be három kémrobotot, s helyezzük el őket a főúton. Hamarosan az egész bázist felderítjük. Foglaljuk el az északi gépgyárat és a két teli silót. Két Titánnal tisztítsuk meg az északi tornyoktól a terepet, majd foglaljuk el a három finomítót, lehetőleg akkor, amikor a betakarító is ott van. A főépület délre található. Hat energiatermelőt kell semlegesítenünk, ahhoz, hogy a Tratost védő energiakerítést offline tegyük. Amint ez megtörtént, pakoljunk tele egy APC-t cyborgokkal, majd küldjük be a bázis közepére. A gyilkoló gépek pillanatok alatt végeznek Tratosszal. Nagyon fontos, ne támadjuk meg a telepített radarokat, mert a küldetésnek azonnal vége.

Mutant Extermination
A mutánsok ellopták a Tacitust, s ezért fizetniük kell. Telepítsük le a bázisunkat az első alkalmas helyen, s vegyük körbe kis lézertornyokkal. Fejlődjünk fel maximálisan, majd hozzuk létre a hat lopakodó tankból álló farkasfalkánkat. Keressük meg a mutánsok betakarítógépeit, majd végezzünk velük. A tüzérség segítségével romboljuk le a védelmet, majd vigyünk néhány mérnököt az ellenséges bázis közepére. Építsünk ki hídfőt, majd módszeresen romboljunk le mindent. A Tacitust szállító teherautó északon van, csak le kell vinni az evakuálási ponthoz. Az utolsó mutánst megsemmisítve a küldetés véget ér.

Escape from Cabal
Meneküljünk északra, majd lőjük szét az utunkba kerülő Reapereket. Robbantsuk be az elhagyatott légi bázishoz vezető utat, majd vigyük be az egyik mérnököt. Csak az irányító központot kell megjavítanunk, s máris úton a segítség. A menekülőket vigyük el kerülő úton az északnyugati sarokba, ott vár minket a szállítójármű. Nem szabad leállnunk harcolni, mert akkor elveszítjük a küldetést.

The Needs of Many!
Cabal árulásával a NOD főhadiszállás központi számítógép nélkül maradt. A közeli GDI légi bázison viszont működik egy EVA egység, ezt kell ellopnunk. A NOD lopakodó tankokkal derítsük fel a nyugati kisvárost, robbantsuk fel a teherautót (mindenkit felgyógyító csomag található benne), majd a folyó jegén visszafelé haladva keressük meg az alagút bejáratát (vigyázzunk az egyre vékonyodó jégre és a járőrökre). Derítsük fel a bázist, s keressük meg a radarközpontot. Ide kell bejuttatnunk egy mérnököt. Ennek a legegyszerűbb módja az, ha kijelöljük őket egy csoportba, beszállunk a földalatti APC-be, majd rábökünk arra a területre a GDI bázison, mely nincs lebetonozva (a radartól északra található ilyen). Gyorsan pakoljuk ki a mérnököket, s irány a radar. Elég, ha csak egy célba ér.

Determined Retribution
Cabal központi épülete a környéken található. A küldetés lényege: elpusztítani a számítógépet. Amint megérkezünk, azonnal telepítsük le az ágyúkat, majd ássuk be a tick tankokat. Cabal katonái két oldalról jönnek, ne engedjük, hogy kárt tegyenek a központi épületben. Gyorsan építsük fel a bázisunkat, s húzzunk fel rengeteg Lézertornyot. Két lerombolt híd is található a közelben (nyugatra, és északkeletre). Vegyünk néhány harci helikoptert, majd a segítségükkel tisztítsuk meg a környéket a cyborgoktól (a helikopter egy feltöltéssel képes elintézni a cyborgot). Amint megjavítottuk a hidakat, számíthatunk a rendszeres utánpótlásra. Időközben váratlanul rakétatámadás ért minket, nem szabad büntetlenül hagyni. A viszonylag gyenge védelmű rakétabázis tőlünk északnyugatra található. Készítsünk fel öt mérnököt egy APC-ben, majd derítsük fel a terepet lopakodó tankkal. A nagy lézertornyokat bontsuk le a helikopterekkel, majd foglaljuk el a három rakétasilót. Ettől a perctől kezdve mi dobáljuk a rakétákat Cabal bázisára. Ne lazsáljunk, vonuljunk inkább nyugatra. Hamarosan belebotlunk Cabal mester tibériumgyűjtő telepébe. Foglaljuk el, lehetőleg akkor, amikor a betakarítók is bent vannak az épületben. Az erős védelemmel rendelkező fő bázis délnyugatra található. Állítsunk fel szenzorokat (mobile sensor array), majd a távolból kezdjük meg a gépgyár és az erőművek bombázását. Használjunk ágyúkat, a légvédelem túl erős. A nyugati hídon rendszeresen kapunk tüzérséget utánpótlásként, ők pont elérik a bázis másik oldalát. Vigyünk öt bátor (botor?) mérnököt a bázis közepére, majd foglaljuk el Cabal főépületét. Innentől kezdve gyerekjáték az egész. Nyomuljunk előre, majd foglaljuk el mérnökkel az irányító központot (úgy néz ki, mintha civil épület lenne). Cabal persze megszökik, s megszórja a környéket rakétával. Jobb, ha távol maradunk a tűzijátéktól.

Harvester Hunting
Az összes ellenséges betakarítógépet, silót és finomítót meg kell semmisítenünk. Gyártsunk le gyorsan öt motorost, majd vegyük körül a bázist tick tankokkal és tüzérséggel. Semmisítsünk meg a bázis közelébe merészkedő betakarítókat, majd látogassuk meg az északkeleti sarokban található falut öt tankkal, egy tüzérséggel és egy javítórobottal. Intézzük el a cyborgokat, majd robbantsuk fel a teherautókat (pénz van bennük). A fő bázis délen-keleten található, vegyük körbe tüzérséggel. Zárjuk le légmentesen, ne engedjük, hogy utánpótlás érkezzen. Kezdjük el lőni a bázist, de ne bántsuk a nagy lézertornyokat. Ezek jelen pillanatban nem működnek, mivel nincs hozzájuk elegendő energia. Osonjunk be a bázisba néhány lopakodó tankkal, majd lőjük ki a többi generátort. Hiába lőjük szét a bázist, Cabal pénze csak nem akar elfogyni. Koncentráljunk a silókra és a finomítókra, a többi épületet egyelőre ne bántsuk. Derítsük fel a terepet, s hamarosan rábukkanunk a kisebb bázisra északnyugaton. Ennek a védelme meglehetősen csekély, néhány tank simán le tudja rombolni. Amint a silók, a harveszterek és a finomítók elfogytak, a küldetésnek vége.

The Core of the Problem
A GDI befejezéshez hasonlóan ez úttal is Cabal főhadiszállását kell megsemmisítenünk. A különbség csak annyi, hogy most kicsit nehezebb dolgunk lesz, mivel nincsenek bombázóink. Kezdésképp támadjuk meg rögtön a cyborgokat, majd amikor az utánpótlás megérkezik, az egyik mérnökkel javítsuk meg a hidat. Foglaljuk el a barakkot, majd tisztítsuk meg a környéket az ellenségtől. Kezdjük el felépíteni a bázist. A bejárathoz tegyünk két finomítót, s legyen még legalább két betakarítónk. Északon meglehetősen nagy tibériummezők találhatók, a gond csak az, hogy nagyon messze vannak. Rejtsük el az épületeinket a kíváncsi szemek elől, majd telepítsünk nagy lézertornyot a folyó felőli oldalra. Ez azért kell, mert Cabal légpárnásai innen jönnek, s különben büntetlenül rakétázhatnának. Építsük ki a Banshee-kból álló légiflottánkat, majd tisztítsuk meg az északi ellenséges bázist a veszélyes elemektől. Pakoljunk be öt mérnököt egy APC-be, majd gyártsunk le egy nagy lézertornyot, de egyelőre ne tegyük le. Foglaljuk el a mérnökökkel a két északi gyárat, majd rögtön rakjuk le a lézertornyot. Azonnal lássunk neki a légvédelmi ütegek felépítésének, mivel Cabal bombázói hamarosan betoppannak. Használjuk ezt a bázist hídfőnek, s innen foglaljuk el a többi épületet (silók és finomítók). A radart és a láthatatlanság-generátort ne bántsuk, ez csak Cabal energiáját fogyasztja. Délen található egy bázis, mely láthatatlanságba burkolózik. Vigyük a felderítő radarunkat felette lévő sziklára, majd romboljuk le a légierővel a generátorokat. Mérnökökkel foglaljuk el a bázist, majd adjunk el mindent. Az erős légvédelmi fedezettel rendelkező rakétasilók a délkeleti sarokban találhatók. Ennek ellenére derítsük fel a környéket, hiszen csak így tudunk a föld alatt a radarközpont közelébe férkőzni. A második központot vörös tibérium veszi körül, oda nem lehet egyszerűen bejutni. A vadászgépekkel öljük meg a tibériumot termelő szörnyet, s a mező rövid időn belül visszahúzódik (kicsit hasonlít Sarlaccra a Jedi visszatérből). Három központot kell elfoglalnunk, de ne kapkodjuk el. A robot ugyanis megindul, s azt nem tudtam feltartóztatni. Építsünk 25 Banshee-t, majd vigyük be az utolsó mérnököt. Indítsuk el a vadászokat, majd lőjük ki a rakétát. Koncentráljunk a hátsó toronyra, az egy lövéssel képes leszedni egy repülőt. Ezután bombázzuk szét az első tornyot (az csak a szárazföldi egységekre veszélyes). Vigyünk oda néhány lángtankot, azok gyorsan végeznek a főépülettel. Nem fontos mérnökökkel megoldani a küldetést, nekem sikerült kilőnöm a kerítést egyszer rakétával is. 

Mocsy